DA-koalisie in Knysna onttroonLevael Davis (Foto: Demokratiese Alliansie, Twitter) Die DA is Woensdag in die koalisieregering in Knysna onttroon nadat raadslede ten gunste van ŉ mosie van wantroue teen burgemeester Levael Davis en onderburgemeester Mark Willemse gestem het. Die wantrouemosie is Woensdag tydens ŉ spesiale raadsvergadering deur die ANC, die Plaaslike Besorgde Inwoners (PBI) en die Patriotic Alliance (PA) ter tafel gelê. Die ANC se Aubrey Tsengwa het nou die leisels as burgemeester by Davis, ’n DA-lid, oorgeneem terwyl Alberto Marbi van die PBI nou as onderburgemeester sal dien. Die speaker van die Knysna-munisipaliteit, Julie Lopes, is ook van die raad verwyder en is met Mncedisi Skosana van die ANC vervang. Hierdie stap volg op ’n mosie van wantroue deur Beauty Charlie van die PA. Willemse het tydens ’n onderhoud gesê die mosie van wantroue is “ligsinnig”. “My eerste plig as raadslid is om voort te gaan om die gemeenskap – wat my verkies het – te dien en om ’n effektiewe opposisie te wees om die huidige uitvoerende gesag tot verantwoording te roep,” het Willemse gesê. “My deur sal altyd oop wees vir die gemeenskap, soos dit nog altyd was.” In die verkiesing van 1 November het geen party ’n meerderheid setels in die Knysna-raad gekry nie. Die DA het toe ’n minderheidskoalisieregering saam met die Knysna Independent Movement gevorm. Volgens Dion George, die DA se kiesafdelingshoof in Knysna, het die mosies van wantroue wat aanvaar is, niks te doen met swak dienslewering nie, maar gaan dit oor “eiebelang”. “Hierdie is ’n koalisie van korrupsie (insluitend die ANC, PA, EFF en PBI) wat daarop uit is om te plunder en te steel,” meen George. “Die mosies wat vandag voor die raad gedien het, demonstreer duidelik dat ’n stem vir enige ander party as die DA ’n stem vir die ANC is. Ons het gewys dat ons omgee vir die mense van Knysna en ons sal voortgaan om dit te doen.”